戊辰冬和湯南萬韻  其二
作者：杜範
朝代：宋

paragraphs: 春初走京華，秋杪歸舊廬。
簡編廢已久，開卷澀且疎。
誰能擊其蒙，石田或可腴。
雁山有佳士，讀盡天下書。
足跡半九州，不憚道里迂。
陋邦何足臨，而亦來我居。
相從一尊酒，未厭園中蔬。
笑譚欣有合，浩若縱壑魚。
人生惟所適，所適各有途。
胸中苟不迷，到處皆通衢。
簞瓢有真樂，顔氏何其臞。
沒沒嗟我生，未知終焉圖。
論交須論心，所論在不渝。
願君示一語，令我反三隅。
君無金玉音，請誦一束芻。